Document ID: 31993R2191

Uredba Komisije (EGS) št. 2191/93
z dne 27. julija 1993
o spremembi Uredbe Komisije (EGS) št. 344/91 o določitvi podrobnih pravil za izvajanje Uredbe Sveta (EGS) št. 1186/90 o razširitvi obsega lestvice Skupnosti za razvrščanje trupov odraslih goved
KOMISIJA EVROPSKIH SKUPNOSTI JE,
ob upoštevanju Pogodbe o ustanovitvi Evropske gospodarske skupnosti,
ob upoštevanju Uredbe Sveta (EGS) št. 1186/90 z dne 7. maja 1990 o razširitvi obsega lestvice Skupnosti za razvrščanje trupov odraslih goved [1] in zlasti člena 2 Uredbe,
ker Uredba Sveta (EGS) št. 344/91 z dne 13. februarja 1991 o določitvi podrobnih pravil za izvajanje Uredbe Sveta (EGS) št. 1186/90 z dne 7. maja 1990 o razširitvi obsega lestvice Skupnosti za razvrščanje trupov odraslih goved [2], kakor je bila spremenjena z Uredbo (EGS) št. 3087/91 [3], določa pravila za označevanje govejega trupa in polovic; ker je glede na izkušnje ta pravila treba dopolniti s pravili v zvezi z mestom oznake, časom in preverjanjem označevanja, vzdrževanjem označevanja za trgovino znotraj Skupnosti in v zvezi z oznakami, ki naj se uporabljajo za podrazrede in razčlenitev podkategorij; ker je treba poleg tega opredeliti pravila, ki se morajo upoštevati pri sporočanju rezultatov razvrščanja dobavitelju živali oziroma osebi, odgovorni za klavne postopke, da bi se opravičila cena trupov in bi bili proizvajalci spodbujeni k izboljšanju kakovosti dobavljenih živali s prizadevanjem za razvrstitev v višjo stopnjo;
ker so ukrepi, predvideni s to uredbo, v skladu z mnenjem Upravljalnega odbora za goveje in telečje meso,
SPREJELA NASLEDNJO UREDBO:
Člen 1
Uredba Sveta (EGS) št. 344/91 se spremeni:
1. v členu 1:
(a) prvi stavek drugega pododstavka odstavka 1 se nadomesti z:
"Označevanje se izvaja z žigosanjem na zunanji strani trupa, pri čemer se uporablja neizbrisno in nestrupeno črnilo po metodi, ki jo odobrijo pristojni nacionalni organi; črke in številke morajo biti visoke najmanj dva centimetra.";
(b) zadnji stavek drugega pododstavka odstavka 1 se nadomesti z:
"Vendar pa lahko države članice določijo druga mesta na vsaki četrti, pod pogojem, da so ta mesta na zunanji površini trupa in da o tem predhodno obvestijo Komisijo.";
(c) prvi stavek prvega pododstavka odstavka 2 se nadomesti z:
"2. Brez poseganja v člen 4(3)(c) in (d) Uredbe (EGS) št. 859/89 in člen 2(2) Uredbe Komisije (EGS) št. 3445/90 [4] lahko države članice dajo pooblastilo, da se označevanje nadomesti z uporabo etiket pod naslednjimi pogoji:";
(d) četrta alinea odstavka 2 se nadomesti z:
"- etikete morajo biti obstojne pred potvorbami, odporne proti poškodbam in trdno pripete na vsako četrt na mestih, opredeljenih v odstavku 1.";
(e) za odstavkom 2 se doda naslednji odstavek:
"2a. Razvrščanje in označevanje morata biti opravljena najpozneje eno uro po zakolu";
(f) odstavku 3 se doda naslednji pododstavek:
"Zlasti države članice izvajajo ustrezne postopke za zagotovitev, da je ta ukrep sestavni del trgovine znotraj Skupnosti.";
(g) odstavku 4 se doda naslednji pododstavek:
"Označba podrazredov ali po potrebi razčlemba podkategorij po starosti se izvede z drugimi oznakami kakor tisimi, ki se uporabljajo za razvrščanje.";
(h) doda se naslednji odstavek:
"5. Za sporočanje rezultatov razvrščanja iz člena 1(2) Uredbe (EGS) št. 1186/90 se razred mesnatosti in zamaščenosti, pa tudi kategorija označita na računu ali na drugem priloženem dokumentu, naslovljenem na dobavitelja živali ali, če to ne gre, na fizično ali pravno osebo, ki je odgovorna za klavne postopke, z oznakami, ki jih v ta namen jasno določa zakonodaja Skupnosti.";
2. v členu 3:
(a) prvi stavek prvega pododstavka odstavka 2 se nadomesti z:
"2. Razvrščanje in označevanje v obratih, ki jih zajema člen 1 Uredbe (EGS) št. 1186/90, preverja na kraju samem in brez vnaprejšnjega opozorila od klavnice neodvisen organ.";
(b) prvi stavek drugega pododstavka odstavka 2 se nadomesti z naslednjim:
"Kjer je organ, odgovoren za preverjanje, isti kakor organ, odgovoren za razvrščanje in označevanje, ali kjer ta organ ni v pristojnosti uradnega organa, se morajo pregledi, ki jih predvideva prejšnji pododstavek, izvajati pod fizičnim nadzorom uradnega organa pod istimi pogoji in vsaj enkrat na leto."
Člen 2
Ta uredba začne veljati sedmi dan po objavi v Uradnem listu Evropskih skupnosti.
Uporablja se od 1. septembra 1993.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. julija 1993

Labels: 12
3
17
6